ועדת הפנים ואיכות הסביבה, כנסת 17, פרוטוקול מספר 70, 2006-12-06 09:30

גאלב מג'אדלה: בוקר טוב, ישיבת ועדת הפנים ואיכות הסביבה דנה בהצעה לסדר היום שהגיע אלינו מהמליאה, לפי הצעת חה"כ אהרונוביץ, ריבוי מעשי הגניבות והפשיעה בדרום.

גאלב מג'אדלה: יצחק, מה הקשר בין הגניבות לפשיעה?

יצחק אהרונוביץ': הגניבות זה חלק מהפשיעה.

גאלב מג'אדלה: אתה מתכוון לפשיעה של הגניבות?

יצחק אהרונוביץ': של הגניבות.

גאלב מג'אדלה: אנחנו לא נדון היום בפשיעה.

גאלב מג'אדלה: חבר-הכנסת אהרונוביץ הביא נושא לסדר יומה של הכנסת שהגיע אלינו לדיון בוועדה.

גאלב מג'אדלה: המשטרה ומשמר הגבול כאן אבל צריך שגם יהיה המשרד לבטחון פנים כי אנחנו רוצים את קובעי המדיניות, לא רק את אלה שמבצעים.

גאלב מג'אדלה: אז אני רואה שכאן נצ"מ רוני אוחנה:

רוני אוחנה: בוקר טוב.

גאלב מג'אדלה: ברוך הבא.

גאלב מג'אדלה: רפ"ק יצחק טוב?

יצחק טוב: בוקר טוב.

יצחק טוב: וסנ"צ יוסי גולן?

יוסי גולן: בוקר טוב.

גאלב מג'אדלה: ברוך הבא.

גאלב מג'אדלה: וסנ"צ אורית היימן?

אורית היימן: בוקר טוב.

גאלב מג'אדלה: ברוך הבא.

גאלב מג'אדלה: משרד החקלאות ופיתוח הכפר?

גאלב מג'אדלה: מי אדוני?

שמואל פרידמן: מנהל שטחים פתוחים.

גאלב מג'אדלה: פה מופיע לי מישהו אחר, רועי קליגר?

רועי קליגר: אני ממשרד החקלאות.

גאלב מג'אדלה: התאחדות חקלאי ישראל?

גאלב מג'אדלה: יוסף (יוטסה) בלייר : כן.

גאלב מג'אדלה: לבד, או יש עוד אנשים אתך?

יוסף בלייר: יש פה חברים מהיישובים באזור.

גאלב מג'אדלה: כי רשום לי כאן עוד מספר חברים.

גאלב מג'אדלה: רשות הטבע והגנים הלאומיים?

גאלב מג'אדלה: לא מיוצגים.

גאלב מג'אדלה: ראשי הערים ומועצות אזוריות, מי אדוני?

אורי נעמתי: ראש מועצת אשכול ואתי כמה חברים מהמועצה, חקלאים.

אורי נעמתי: אני מייצג גם את מרחבים ושדות נגב.

גאלב מג'אדלה: מה שם אדוני?

גאלב מג'אדלה: אילן פרץ.

גאלב מג'אדלה: ובני שמעון, נמצאים?

אילן פרץ: נמצא תושב.

גאלב מג'אדלה: מי?

גאלב מג'אדלה: איציק אבוטבול, ברוך הבא.

גאלב מג'אדלה: אנחנו כמובן נידרש לעניין הזה ואנחנו עושים את זה ברצון מפני שלנו כוועדה יש עניין לשמור על רכושו של החקלאי.

גאלב מג'אדלה: ממשלת ישראל החליטה ב-1974 שהיא רוצה משטרה אחרת, לא משטרה קלאסית כי רכושו של האזרח לצערי הופקר והיום המשטרה עוסקת גם בביטחון פנים, מה שלא קיים כמעט בשום משטרה בעולם.

גאלב מג'אדלה: זו לא המשטרה הקלאסית שכולנו היינו רוצים.

גאלב מג'אדלה: כדאי שחברי-הכנסת ידעו למה האזרח נשאר מופקר לצערנו ואינם נענים לפניותיו כאשר מדובר ברכושו ובביטחונו האישי.

גאלב מג'אדלה: בבקשה, חבר הכנסת אהרונוביץ, תציג את העניין!

יצחק אהרונוביץ': אדוני היו"ר, חבריי חברי הכנסת, האורחים פה, אנשי המשטרה, כל מי שנמצא פה.

יצחק אהרונוביץ': אני העליתי את הבקשה לדיון פה בכנסת לפני כשבועיים/שלושה, בעקבות ביקור שערכתי אצל חקלאים בדרום ששטחו בפניי דברים חמורים שקורים שם.

יצחק אהרונוביץ': זה לא זר לי, אני מכיר את החלק הדרומי, כיוון שפיקדתי עליו.

יצחק אהרונוביץ': מדובר בתופעות קשות שלחקלאים באמת קשה לספוג את זה.

יצחק אהרונוביץ': אני אתן כמה דוגמאות.

יצחק אהרונוביץ': הנושא של תעלות נ"ט מסביב ליישובים מעיד על חוסר יכולתה של המשטרה להגן על התושבים.

יצחק אהרונוביץ': את תעלות הנ"ט, אנחנו מכירים ממוצבים בצפון או בדרום.

יצחק אהרונוביץ': אנחנו חוזרים לתש"ח ולחומה ומגדל.

יצחק אהרונוביץ': עושים את זה כי אין ברירה, כי אחרת הרכבים נכנסים וגונבים מכל הבא ליד מתוך היישובים.

יצחק אהרונוביץ': מתחילים בתוך היישובים ואחר-כך לשדות.

יצחק אהרונוביץ': הדבר השני, זה בשדות עצמן.

יצחק אהרונוביץ': מרימים שם כמעט כל דבר שזז וקושרים ומרתכים.

יצחק אהרונוביץ': לוקחים בעיקר אלומיניום וברזל ונחושת וכל מיני ברמדים וכל מיני צינורות השקייה.

יצחק אהרונוביץ': הנזק שנגרם לחקלאות הוא עצום.

יצחק אהרונוביץ': אם קו מים מפסיק להשקות, כל השדה הלך.

יצחק אהרונוביץ': אני לא צריך להגיד את זה לחקלאים פה, אני אומר את זה גם לאנשי המשטרה ואני יודע שאנשי משמר הגבול מכירים את התופעות האלה.

יצחק אהרונוביץ': אני אומר את זה בצורה מאוד נחרצת: למשטרה ולמשמר הגבול אין את האמצעים ואת היכולת לתת את התשובה.

יצחק אהרונוביץ': על מיליון דונם מוציאים שם ג'יפ אחד בקושי וכשהג'יפ הזה איננו, המועצות מתגברות, הן ברכבים והן באמצעות מכשירי קשר, זה לא יכול לעבוד כך.

יצחק אהרונוביץ': זאת לא מדינה מתוקנת – מדינה מתוקנת מספקת את האמצעים.

יצחק אהרונוביץ': אני יודע שמשמר הגבול תיקנו שניים, שלושה ג'יפים שיתחילו לשמור.

יצחק אהרונוביץ': כמובן אני מחייב גם את החקלאים לצאת לילה לילה ולשמור על השדות שלהם והם עושים את זה.

יצחק אהרונוביץ': בכל יישוב הן המשפחה והן היישוב עצמו מקצים כספים כדי לשמור על הקרקעות ועל הנכסים.

יצחק אהרונוביץ': הדברים האלה צריכים להיות משולבים.

יצחק אהרונוביץ': צודק היו"ר שאומר שהמבט של המשטרה הוא יותר לצד הפלילי, אבל בצד הפלילי יש גם את החקלאות ואי אפשר להפקיר את החקלאים שנמצאים פה ומעלים קול זעקה אמיתית.

יצחק אהרונוביץ': ביקשתי לדון את זה בוועדה, השר לביטחון פנים הסכים אתי שזה ידון פה בוועדה.

יצחק אהרונוביץ': נקבל את התשובות ואני מעדיף להשאיר את הפתרונות שלי לסוף הדיון.

יצחק אהרונוביץ': תודה רבה.

גאלב מג'אדלה: תודה רבה.

אורי נעמתי: בנושא הזה אני מייצג את כל ראשי הרשויות בנגב.

אורי נעמתי: המצב הוא באמת בלתי נסבל.

גאלב מג'אדלה: אדוני ראש המועצה, זה שהוא בלתי נסבל, שמענו, אנחנו מבינים.

גאלב מג'אדלה: אנחנו רוצים נתונים של השנתיים האחרונות, כדי שנעמוד על התופעה.

אורי נעמתי: יש לנו פה דוח פשיעה של אשכול בחצי השנה האחרונה (אתם תקבלו).

אורי נעמתי: אני מקריא לך נתונים פנימיים מהחודש האחרון רק באשכול, שזה 760 אלף דונם, בעצם גונבים בכל המועצות השכנות אלינו.

אורי נעמתי: מחוות עצמונה – נגנבו 60 מנועים חשמליים; מחוות היענים ליד פארק אשכול – נגנבו 29 עיזים; ממושב תלמי אליהו – 31 שעוני מים; קיבוץ עין השלושה – מהלולים הודים; קיבוץ צאלים – 11 עגלות; קיבוץ חולית – גניבת הודים מלולים מחוץ ליישוב.

אורי נעמתי: אני מקריא לך רק פנימיים, זהו דוח פשיעה מסודר.

גאלב מג'אדלה: כדאי שנתרשם באמת באיזה היקפים מדובר.

גאלב מג'אדלה: כדאי שנדע כיצד לגייס את משטרת ישראל ומשמר הגבול בדרום.

גאלב מג'אדלה: וכדי שנוכל להעריך כמה זה עולה לנו.

גאלב מג'אדלה: אני רוצה לעמוד על ההיקפים כדי שנדע כיצד להתמודד עם העניין.

רוני אוחנה: ברשותך, אנחנו הבאנו מצגת עם נתונים.

גאלב מג'אדלה: תן לו לסיים, אחר-כך תציגו את המצגת.

אורי נעמתי: אני לא עשיתי ניתוח כספי.

אורי נעמתי: לא מדובר בעשרות אלפים, מדובר על מיליונים גדולים בשנה, רק למועצה אחת, ואם תכפיל בשאר המועצות – תבין מה קורה.

גאלב מג'אדלה: והתופעה אצל כולם?

אורי נעמתי: התופעה בכל הנגב.

אורי נעמתי: פשוט הפקרות, אתה הולך בלילה לישון, אתה יודע שתקום בבוקר ובאחד הקיבוצים או המושבים, גנבו את הברמד.

אורי נעמתי: אני גם חקלאי וגם כלכלן.

אורי נעמתי: אם החקלאים רק באשכול מוציאים כל לילה כ-15 שומרים רכובים, זה סימן שהנזק הוא גדול מאוד.

אורי נעמתי: הבעיה שלנו היא שמשמר הגבול, החקלאים, וכוח שיטור אווירי, צריכים לתכנן את כל הנגב ביחד.

אורי נעמתי: אם נדע לעשות את זה, יש לנו סיכוי להצליח.

גאלב מג'אדלה: אבל השאלה אם המשקים בחוץ מבוטחים?

אורי נעמתי: אין ביטוח של רכוש חקלאי מחוץ לגדר המשק.

אורי נעמתי: מה שנגנב בתוך הגדר, במחסנים, בדרך-כלל מבוטח.

אורי נעמתי: מה שנגנב פה – ואני הקראתי לך את הדברים האלו, בדרך-כלל לא מבוטח.

אילן פרץ: אי אפשר לבטח את זה.

אילן פרץ: חברות הביטוח לא מוכנות לבטח את הציוד הזה.

גאלב מג'אדלה: זה בעקבות התופעה.

אורי נעמתי: ודאי, בסדר גודל כזה כבר לא כדאי להם.

אילן פרץ: אתה שאלת על מספרים וגניבות, בחברת מושבי הנגב, שהיא חברה בבעלות של 34 מושבים, נגנבו בשנת 2005 מעל 700 אלף ₪ ברזים וצינורות וחומרי הדברה.

אילן פרץ: בשנת 2004, מעל מיליון ₪ ובשנת 2003 – חצי מיליון ₪.

אילן פרץ: זאת תופעה שבתקציב אתה צריך לתכנן בין 700 למיליון ₪ כל שנה גניבה, וזה רק בחברת מושבי הנגב.

אילן פרץ: זה לא קשור ליישובים אחרים, זה לא קשור למושבים שבסביבה ולא בקיבוצים.

אילן פרץ: לפני שנה נגנבו שני טרקטורים עם התאילנדים עליהם והם זרקו אותם בדרך ליד עין הבשור.

אילן פרץ: בגלל שזאת חטיפה, המשטרה באמת הגיבה מהר מאוד והם ברחו והשאירו את הכלים.

אילן פרץ: אבל אני נותן את זה כדוגמה.

אילן פרץ: היום במושב נבטים, חה"כ אהרונוביץ דיבר על נושא של תעלת נ"ט, זה לא תעלת נ"ט – זו גדר חשמלית.

גאלב מג'אדלה: כנראה שהגנב לא מקצוען.

גאלב מג'אדלה: אם הוא היה חוטף את הטרקטור בלי התאילנדי, מצבו היה הרבה יותר טוב.

אילן פרץ: גם זה נכון והוא היה נשאר עם הטרקטור עד היום, אבל רדפו אחריו ותפסו אותו.

אילן פרץ: במושב נבטים היום יש גדר חשמלית ומשעה 8 בערב, אין נכנס ואין יוצא ביישוב הזה.

אילן פרץ: וזה מרכז הארץ.

אילן פרץ: במושבי הנגב הגניבות האלה מתפרסות על כל השטח, מאזור הקו הירוק ועד אזור נבטים.

אילן פרץ: אנחנו מפעילים היום ארבעה כלי רכב של החברה עם שמונה שומרים שהם כל לילה מסתובבים בשטחים וזה מגיע לעלויות עתק.

אילן פרץ: אנחנו משתפים פעולה עם מג"ב כפרי שנמצא באזור ומספקים להם מתנדבים, וציוד, כמו שהציע חה"כ אהרונוביץ, ואנחנו קונים להם מכשירי קשר.

אילן פרץ: אנחנו רוצים לתת גם יותר כי אנחנו רוצים לשמור על הציוד שלנו, אבל התופעה היא שכל בוקר כשאתה מתעורר, אתה מחכה לטלפון שיודיעו לך מה גנבו הלילה.

אילן פרץ: זה נמשך כבר הרבה מאוד שנים וכשאנחנו מצליחים לעשות איזושהי פעולה יעילה, זה רק עבר לשדות של השכנים.

אילן פרץ: לא פתרנו את הבעיה אם לא גנבו אצלי – גנבו בהר-חברון, גנבו במבואות ירושלים.

אילן פרץ: הבעיה היא שצריך לתת איזשהו פתרון שורשי לכל האזור.

גאלב מג'אדלה: תודה רבה.

שמואל פרידמן: כבוד יו"ר הוועדה, חשוב מאוד לדעת מה הערך הכספי, אבל אני חושב שיש פה ערך מעבר לזה.

שמואל פרידמן: צריך לזכור שהחקלאות הן חקלאות הפלחה והן חקלאות השלחין שומרת על עתודות הקרקע של מדינת ישראל.

שמואל פרידמן: השטחים האלה הם עתודות הקרקע ואנחנו צריכים לשמור אותם ולשמר את מי שעוסק שם בחקלאות.

שמואל פרידמן: ואם אנחנו לא נעזור, מלבד הערך הכספי, השטחים יינטשו.

שמואל פרידמן: אם אנחנו לא נשמור על החקלאות הזאת, הן מפני גניבות, והן מבחינת ייצוא וייבוא – החקלאים ינטשו את הקרקעות והשטחים האלה יהיו בידי גורמים שאיננוו מעוניינים בהם.

גאלב מג'אדלה: מה עשיתם למען העניין?

שמואל פרידמן: אנחנו מנסים לחזק את החקלאים במסגרת התפקיד שלנו, רועי מהפיצוח כאן.

שמואל פרידמן: פיצוח זו היחידה של משרד החקלאות שרועי ירחיב עליה, שיש לה שיתוף פעולה עם מג"ב ועם היחידות של מג"ב שעוסקות במניעת פשיעה ועבריינות חקלאית.

שמואל פרידמן: מבחינתנו הדגל של המרעה זה שמירה על הקרקעות, ואנחנו מנסים לחזק את הבוקרים ואת הרועים שנמצאים בקרקע על-ידי סיוע בתשתיות ועזרה מול הגורמים שהתפקיד שלהם והתפקיד של המשטרה זה להגן עליהם.

שמואל פרידמן: אני מרגיש שיש פער גדול בין מה שקורה בשטח לבין מה שצריך להיות.

גאלב מג'אדלה: תודה רבה.

גאלב מג'אדלה: בבקשה:

מרדכי ביטון: אני גם רכז ועדה חקלאית במועצה אזורית אשכול וגם יו"ר ועד המושב תלמי אליהו.

מרדכי ביטון: אני רוצה להתייחס לנושא מעבר לגניבות ולנזק הישיר.

מרדכי ביטון: עשיתי הערכה שבאשכול יש נזק ישיר של חצי מיליון ₪ בחודש.

מרדכי ביטון: יש גם נזקים עקיפים בעיקר כשיש גניבות מים וגניבות של כבלים של חשמל של שנאים, שנותנים שירותים לבתי-צמיחה, לחדרי קירור ולמחשבי השקיה.

מרדכי ביטון: למשל בגניבה האחרונה שהיתה לפני שלושה שבועות באשכול במושב תלמי אליהו, גנבו את שעוני המים והמים היו פתוחים כל הלילה.

מרדכי ביטון: כשבאנו בבוקר מצאנו שלולית ענקית.

מרדכי ביטון: 50 דונם היו מוצפים במים.

גאלב מג'אדלה: זה לא גניבות מים, זה נזקי מים.

מרדכי ביטון: כן, נזקים עקיפים.

מרדכי ביטון: פשוט עקרו את השעונים, המים נשארו לזרום ובבוקר הכל מוצף.

מרדכי ביטון: כל נושא החשמל – גניבה של כבלים שנאים של חשמל, חדרי קירור, השקיה, כל הנושא של חומרי הדברה, מצרך מאוד יקר במדינה.

מרדכי ביטון: דלק, מיכלים של מזו"ט, מיכלי סולר.

מרדכי ביטון: גונבים סולר, דשן.

מרדכי ביטון: הכל נגנב, כל מה שאפשר למשוך, הם מושכים ולוקחים.

מרדכי ביטון: בתלמי אליהו לפני שנה ראו שיש עלייה בגניבה, קיבלנו החלטה לשים תעלת נ"ט מסביב ליישוב, זה עלה לנו 70 אלף ₪.

מרדכי ביטון: יש לנו שומר אחד שיוצא כל יום לשמור על כמעט 15 אלף דונם.

מרדכי ביטון: כמה הוא יכול לשמור גם על היישוב וגם על השדות החקלאיים?

מרדכי ביטון: תחום היישוב יותר חשוב לנו כי מדובר בשמירה על ביטחון האנשים.

מרדכי ביטון: אבל אנחנו לא מצליחים, זה לא מספיק, המשטרה מוגבלת, משמר הגבול מוגבל, יש לנו חבר'ה מהיישוב שהם מתנדבים, זה לא מספיק, לא מצליחים.

מרדכי ביטון: הועלה רעיון בוועדה החקלאית בעקבות ריבוי הגניבות בחצי השנה האחרונה, לשכור שירותים של מזל"ט.

מרדכי ביטון: עשינו רק בדיקה של עלויות, זה סכומי עתק שאנחנו לא נוכל לעמוד בהם.

גאלב מג'אדלה: תודה רבה.

גאלב מג'אדלה: בבקשה:

נחום גליל: הגניבות מתבצעות גם במשך היום.

נחום גליל: אחת הדוגמאות היא שבאים עם כלי רכב ארבע על ארבע, פשוט זורקים איזשהו כבל למתכת או למחשבים, עוקרים אותם וגונבים את מחשבי ההשקיה שלנו באמצע היום.

נחום גליל: אצלי במשק זה קרה בשתיים בצהריים, ארבעה מחשבים באותו היום.

נחום גליל: במחשב בבית זה מופיע שהם נגנבו בשעה שתיים ובאותה שעה גם הפסיקו המים לעבוד.

נחום גליל: הנזק העקיף שקורה לנו בעקבות הגניבות האלה הוא אדיר.

נחום גליל: אנחנו פשוט לא יכולים להעריך אותו, אם היינו צריכים לקטוף בחממה 16 טון, אנחנו קוטפים רק 8.

נחום גליל: אנחנו פשוט לא יכולים לדעת.

נחום גליל: הנזק הוא פשוט אדיר.

נחום גליל: האמת היא שאנחנו גם פוחדים מאוד להתעסק איתם.

יצחק אוחנה: מי זה איתם, מי אלה?

נחום גליל: הגנבים.

יצחק אוחנה: מי אלה, אתה יודע?

נחום גליל: כן, אני ראיתי אותם, אני גם נפגשתי איתם, היו בדואים, אני מתאר לעצמי מאזור הדרום.

נחום גליל: הגעתי לשדה, הם נכנסו לשדה וקטפו עגבניות בארגזים.

נחום גליל: שאלתי אותם, מה אתם עושים פה, הם ענו שפלוני נתן להם אישור לקטוף פה.

נחום גליל: אמרתי, "תקשיב, זו החלקה שלי, אני מבקש ממך לעזוב את החלקה, הוא ענה, "אני לא עוזב עד שאני לא קוטף את הכמות שאני הייתי אמור לקטוף".

יצחק אוחנה: ואז.

נחום גליל: הרמתי טלפון לאחים שלי שיגיעו אלינו, הם פשוט העמיסו את התוצרת ונסעו.

נחום גליל: המספר מכוסה בבוץ, גם אי אפשר לאתר את הרכב.

גאלב מג'אדלה: הגשת תלונה?

נחום גליל: הגשתי תלונה, כן.

נחום גליל: הם באים עם כלי רכב גנובים או עם טרקטורונים.

נחום גליל: ראיתי אותם כמה פעמים.

נחום גליל: אני גם מתנדב במתמיד אשכול הרבה מאוד שנים ואני גם עושה פעילות בלילה וביום ולא מצליחים להשתלט.

נחום גליל: אני נתקל בהם המון בלילות, הם בורחים ואנחנו לא מסוגלים לרדוף אחריהם כי הם באים עם כלי רכב חזקים.

נחום גליל: אני נוהג בכלי רכב משטרתי מסוג טויוטה, אני פשוט פוחד לנסוע מהר כדי לא להרוס את האוטו, אבל הם פשוט מטורפים.

נחום גליל: באחד המקרים הם גם נתנו לנו מכה ברכב וברחו כי חסמנו אותם, עם סובארו טנדר.

נחום גליל: אנחנו מזהים אותם, אנחנו רואים אותם ואנחנו יודעים מיהם.

אילן פרץ: יש תופעה שמתפתחת עכשיו באזור שלנו, אנשים כבר לא מדווחים על גניבות.

אילן פרץ: פשוט התייאשו ולא מדווחים על גניבות.

אילן פרץ: נגנבים פה שני מודדים, נגנב פה מיכל סולר, אנשים כבר לא מדווחים.

יצחק אהרונוביץ': אבל ברור לך שאתה לא עובד נכון, אתה יודע את זה.

יצחק אהרונוביץ': לא, כי עוד מעט במשטרה, יציגו נתונים שאין תלונות.

נחום גליל: כנציגי היישובים, אנחנו דורשים מהחקלאים לבוא ולהתלונן.

נחום גליל: אבל הם מרגישים ייאוש מוחלט ולא הולכים וזה מה שמדאיג אותנו, אנחנו רוצים שכן יבואו ואנחנו דורשים מסיירי השדות של המועצה שיבואו וירשמו, וידווח, ומהמתמיד וממשטרת אופקים, השוטר הקהילתי, אנחנו דורשים את זה, אנחנו מבקשים, אנחנו פוחדים מהקטע הזה שכבר יהיה ייאוש מוחלט והגניבה תחגוג.

גאלב מג'אדלה: גלעד, בבקשה:

גלעד אלטמן: קודם כל צריך לזכור שהחקלאות בדרום היא חקלאות, שהמשימה המרכזית העיקרית שלה זה שמירת הקרקע.

גלעד אלטמן: צריך להתפרנס מזה אבל גם שומרים על קרקעות המדינה.

גלעד אלטמן: שומרים מפני איבוד הקרקע הזאת.

גלעד אלטמן: אנחנו למעשה נמצאים בחזית ובחזית הזאת אנחנו מרגישים שאנחנו מתמודדים כמעט לבד.

גלעד אלטמן: משקיעים סכומי עתק בשמירה, במיגון ושמירת הציוד שלנו, בשומרים, אנחנו משקיעים הכל לבדנו, אין שום עזרה בעניין הזה.

גלעד אלטמן: ויחד עם זה, רמת הגניבות, כמו שנאמר פה, הולכת וגוברת כל הזמן.

גלעד אלטמן: אין תחרות בשמירת הקרקע.

גלעד אלטמן: מצד אחד אנחנו מתגברים את אמצעי המיגון, ומצד שני, הם מתגברים את רמת הגניבות.

גלעד אלטמן: וכל הזמן העסק הזה עולה כלפי מעלה.

גלעד אלטמן: אם אנחנו לוקחים את זה כגרף, אנחנו עלולים לראות שבעוד שנה, או שנתיים, אם תימשך המגמה הזו, אנחנו נמצא את עצמנו נוטשים את הקרקעות האלו ואז הפסדנו במלחמה הזאת.

גלעד אלטמן: לכן אנחנו צריכים להיערך כבר היום וצריך לראות את הפתרונות אם זה בסיוע והשקעה באמצעים, סיוע לחקלאים, הן באמצעי מיגון והן באמצעי שמירה פיזית, לקחת יותר שומרים, לתגבר את המשטרה, לעשות מעין מערכת משולבת וכמובן גם בחקיקה.

גלעד אלטמן: לעשות איזשהו מהלך חקיקתי שייתן לנו את הכוח ואת האפשרות לשמור יותר מאשר אנחנו שומרים.

גלעד אלטמן: אחרת, אם המגמה הזאת תימשך ולא תיעצר היום, מחר אנחנו עלולים לאבד את המינימום.

גאלב מג'אדלה: רוני אוחנה, בבקשה:

רוני אוחנה: אני באופן אישי נחשפתי לסיפור הזה וזהו מפעל חיים שיורד לטמיון.

רוני אוחנה: קשה מאוד לציבור בישראל להבין את המצוקה של אדם שמגדל בקר ובארבע לפנות בוקר מגלה שפשוט כל הדיר או הרפת התרוקנו.

רוני אוחנה: אנחנו חילקנו את זה לשניים.

רוני אוחנה: האחד, זה להציג כאן תמונת מצב מבחינת המחוז הדרומי.

רוני אוחנה: כלומר גם בלכיש וגם בנגב, למרות שההתמקדות כאן היא בנגב.

רוני אוחנה: והדבר השני זה להציג דרכי התמודדות וגם המלצות איך לשפר ולקדם את הנושא הזה.

רוני אוחנה: קצין האח"מ יציג תמונת מצב ומיד לאחר מכן אני אדבר על דרכי התמודדות.

יצחק אהרונוביץ': כמה זמן יש קצין אח"מ במג"ב?

רוני אוחנה: מאז האיחוד של האח"מ במודיעין.

יצחק אהרונוביץ': בגלל זה שאלתי, תאמין לי שאני מכיר קצת את המערכת.

רוני אוחנה: למען ההגינות חשוב גם לומר, זה לא רק המגזר הבדואי שעוסק בגניבות, כולם עוסקים בזה.

רוני אוחנה: גם יהודים, גם בדואים וגם פלשתינאים.

רוני אוחנה: נתייחס לכל אחד מבין המגזרים שקיימים כאן.

יצחק טוב: ברשותך, אנחנו נציג גם את הנתונים וגם את דרך ההתמודדות ובסוף נגיד מה צריכים כדי לבצע את ההתמודדות הזאת.

יצחק טוב: זה מתחיל בעלייה בהיקף גניבות הבקר במגזר הכפרי, וגם הבנו שמעבר לגניבות הבקר, בחלק היותר הדרומי בנגב, יש גניבות של ציוד, נתייחס לנתונים.

יצחק טוב: מפקד מג"ב דרום החליט לבצע פעילות כדי להקנות תחושת ביטחון בקרב האוכלוסייה.

יצחק טוב: כולנו מדברים על תחושת הביטחון אבל כנראה שלא הפנימו שהביטחון הוא גם ביטחון לחקלאות, הביטחון כרגע מתמקד באזורים העירוניים.

יצחק טוב: אנחנו החלטנו לקחת את זה לידינו ולעשות מה שאפשר כדי לטפל בתחושת הביטחון בקרב האוכלוסייה.

יצחק טוב: מג"ב דרום מחדש את פעילותו כמפקדה משימתית שהוגשה לצורך כך.

יצחק טוב: בנתונים תראו את ההשפעה של המפקדה שעבדה בשם אחר, אמנם למבצע קוראים כאן "ברי חירות", אבל בשנה שעברה ב-2005 עשינו את אותו מבצע בשם אחר, "שחר חדש", ואפשר לראות איך הנתונים גרמו לירידה משמעותית בנושא של הגניבות החקלאיות במחוז הדרומי.

יצחק טוב: המטרה היא צמצום גניבות הבקר במגזר הכפרי בתחומי המחוז הדרומי והקניית ביטחון ותחושת ביטחון בקרב תושבי האזור.

יצחק אהרונוביץ': למה רק גניבות הבקר?

יצחק טוב: מבחינת החוק גניבת בקר היא עבירה של פשע.

יצחק טוב: כשאני עוצר גונב בקר, אני יכול להכניס אותו לבית-הסוהר גם לארבע וחמש שנים.

יצחק טוב: החבר פה סיפר על בדואי שגונב לו עגבניות – עד שאני אגיע, ואקח אותו לתחנה, ואמלא דוחות הוא כבר ישתחרר הביתה.

יצחק טוב: כי מדובר פה בעבירה של עוון.

יצחק טוב: זו עבירה נמוכה ואין עליה כמעט עונש.

יצחק טוב: בחלק היותר צפוני, במרחב לכיש, אנשים נתפסו על חם עם אבוקדו, עם טונות של לימונים, הם מגיעים לתחנה, ממלאים להם דוח והם הולכים הביתה.

יצחק טוב: התיק שוכב בביה

יצחק טוב: מ"ש או בתביעות וזה לוקח שנים עד שבכלל מישהו מתעסק איתו.

יצחק טוב: אגב, מי שמבצע גניבות בקר, לפחות בחלק הבדואי גם גונב עגבניות וגם גונב רכבים וגם גונב ברמדים וגם את הנחושת.

יצחק טוב: מבחינת הנתונים, וזה החלק העיקרי, אנחנו רואים שבמהלך השנה האחרונה היתה לנו עלייה לעומת אשתקד, של שישה אירועים בסך הגניבות החקלאיות.

גאלב מג'אדלה: אחוז אחד?

יצחק טוב: כן, אחוז אחד.

יצחק טוב: שישה אירועים בסה"כ.

יצחק טוב: אנחנו כמשטרה לא יכולים להתייחס למה שהאזרח מרגיש בפנים.

יצחק טוב: אני יודע רק מה שהוא מתלונן.

יצחק טוב: בהשוואה בין מרחב הנגב ומרחב לכיש, ניתן לראות שמרחב לכיש הוא בצרה לא פחות גדולה.

יצחק טוב: אנחנו רואים כאן ירידה קלה מאוד בלכיש ולעומת זאת עליה קלה מאוד בנגב.

יצחק טוב: אנחנו רואים כאן את המספרים.

יצחק טוב: כאן אנחנו נכנסים כבר לרזולוציה של ניתוח של כל העבירות.

יצחק טוב: אם תשימו לב, תראו שבעלי חיים תופס את החלק המשמעותי של הגניבות החקלאיות.

יצחק טוב: אנחנו רואים כאן עלייה משמעותית מאוד בגניבת בעלי חיים במרחב לכיש, מ-106 אירועים ל-150.

יצחק טוב: לעומת זאת, אנחנו רואים ירידה בכלל הפרמטרים האחרים שזה גניבת ציוד.

יצחק טוב: כשאנחנו מדברים על ציוד, אנחנו כוללים בפנים גם את הברמדים, גם את הברזל, ואפילו את הניילון של החממות.

שי חרמש: סליחה, יש לזה השלכה בגלל שהתקינו גדר מערכת בין לבין?

יצחק טוב: כן, אנחנו ניגע בזה בהמשך.

יצחק טוב: במרחב הנגב, אנחנו רואים כמה גניבות של ציוד, העבירה היותר בולטת בנגב היא על הגניבה של הציוד פחות מבעלי חיים.

יצחק טוב: למרות שיש עלייה של למעלה מ-50 אחוזים בנושא של גניבות בעלי חיים.

יצחק טוב: יש השפעה של הגדר שנבנתה יותר צפונה.

אורי נעמתי: רגע, אני חייב להבין משהו.

אורי נעמתי: אתה אומר שבשנת 2006 היו 58 עבירות ציוד בגזרת הנגב?

יצחק טוב: כן, מדווחות.

אורי נעמתי: אז זה בערך עשירית, במקרה הטוב.

רוני אוחנה: במחשב המשטרתי, אלה הנתונים.

שי חרמש: רוני, העבודה שלכם בשטח היא שווה פי מאה מהדיווחים.

שי חרמש: אל תציג אותם, הם לא מעניינים.

שי חרמש: קבלו את זה לא כביקורת.

שי חרמש: מג"ב בשטח זוכה לכל ההערכה שלנו, אתה יודע את דעתי האישית עליכם.

שי חרמש: הנתונים האלה לא נותנים כלום.

יצחק אהרונוביץ': לא, שי, זאת הבעיה, אמרתי את זה בפתיחה, הם יציגו נתונים שהבעיה אינה קיימת.

יצחק אהרונוביץ': אם זה אחוז, עשרה אחוזים, זה מה שהם יציגו.

יצחק אהרונוביץ': ואני איתם כרגע, אני עכשיו הופך את עצמי לחקלאי, והחקלאיים צריכים להציג כל בעיה.

יצחק אהרונוביץ': מקילו עגבניות ועד טרקטור, צריך להציג את זה כי אחרת אין מודעות לדברים האלה.

יצחק אהרונוביץ': הגשתי 60 תלונות ואין מודעות.

יצחק אהרונוביץ': זה מה שקורה באופקים או בנתיבות.

אורי נעמתי: בדוח הגשנו להם את כל התלונות, מדווחות ולא מדווחות.

יצחק אהרונוביץ': הנה, יושבים פה האנשים, תעבירו להם את הדוחות ותעשו השוואות.

אורי נעמתי: הריכוז הוא מכל המחוז הדרומי, נכון?

יצחק אהרונוביץ': אני מבקש מרוני ומקצין האג"מ של המרחב ואולי גם מאורית, לשבת ולעשות בדיקת נתונים, ולערוך השוואה כדי שהוועדה באמת תקבל נתונים הרבה יותר מדויקים.

רוני אוחנה: כאן ניתחנו את היחס של גניבת בעלי חיים למול כלל הפשיעה החקלאית בגזרה הדרומית – אנחנו רואים שבגזרת לכיש הנושא של גניבות בעלי חיים עולה בעשרות מונים על שאר העבירות החקלאיות.

רוני אוחנה: לעומת זאת בנגב, אנחנו רואים את הנושא של גניבת ציוד שהוא הרבה יותר חמור מאשר גניבה של בעלי חיים, למרות שבעלי חיים תופס תאוצה בזמן האחרון, בשנת 2006.

רוני אוחנה: כאן אנחנו רואים גרף שמייצג את המגמה השנתית.

רוני אוחנה: ניתן לראות פה כמה וכמה פיקים.

רוני אוחנה: האדום זה 2005; הכחול זה 2006.

רוני אוחנה: רואים פיקים בדרך-כלל לקראת החגים גם שלנו וגם שלהם; מרץ, אפריל לפני פסח, יש עלייה חדה בנושא של הגניבות החקלאיות.

רוני אוחנה: לפני הרמדאן, ברמדאן ומיד אחרי הרמדאן, רואים עלייה.

רוני אוחנה: זה קורה בחודשים מרץ, אפריל ובדרך-כלל גם באוגוסט ובספטמבר.

רוני אוחנה: בנושא הירידה שמתבטאים בקו האדום מיוני ועד נובמבר.

שי חרמש: כשחקלאי מגיש תלונה בתחנה, מה נכתב שם פ"א?

יצחק טוב: פ"א.

שי חרמש: והפ"א האלה זה המספרים?

יצחק טוב: כן.

שי חרמש: זה כולל האל"ף-תוו"ים.

יצחק טוב: כולל האל"ף-תווי"ם.

שי חרמש: הכל בפנים?

יצחק טוב: הכל בפנים.

שי חרמש: שרה ואני מבקשים שיסבירו לנו.

יצחק טוב: תסביר להם מה התהליך במשפט אחד.

רוני אוחנה: פ"א זה פרטי אשמה; א"ת זה אי תביעה.

רוני אוחנה: ברגע שחקלאי מגיע לתחנה ופותחים תיק פ"א, זה אומר שהתיק הזה יגיע לתביעה ובסופו של דבר יגיע גם לביהמ"ש.

רוני אוחנה: האשמה היא אשמה נמוכה, פותחים לו אי תביעה, זאת אומרת א"ת, ואז הסבירות שהתיק הזה יגיע לתביעה הוא נמוך מאוד, אפילו שואף לאפס.

רוני אוחנה: הנתונים מופיעים פה בכתוב מתוך המערכת המשטרתית, הכל מופיע כאן.

רוני אוחנה: אני רוצה ברשותכם להתייחס לגרף האדום שמייצג את המענה שנראה לנו הנכון לצמצום התופעה הזאת.

רוני אוחנה: ביוני 2005 שזו תקופת ההתנתקות, בעקבות הכנס שהיה בבאר-טוביה עם השר הקודם, גדעון עזרא, כאשר התלוננו על נושא של גניבת הבקר וצעקו שאי אפשר יותר, מפקד מג"ב דרום החליט על פתיחתו של מבצע.

רוני אוחנה: המבצע הזה היה ריכוז של כוחות ממודיעין ועד הכח של השוטר בשטח, שהתרכז על בסיס המודיעין הזה ויצר תאי חלוקה, ופשוט ישב וטיפל בחלוקה של המקורות האלה.

רוני אוחנה: אתם רואים את הירידה, מיוני ועד נובמבר אשתקד שהיא משמעותית, זו ירידה שהיא לא מוכרת בשום עבירה אחרת במשטרת ישראל.

רוני אוחנה: כשאנחנו מנתחים את החלק הכחול, שהוא השנה, אז אפשר להגיד שאין מבצע.

רוני אוחנה: מה שאנחנו מציעים כאן זו פעילות יזומה שאנחנו משתדלים לעשות, אבל כחלק מהתופעה.

רוני אוחנה: אני מאמין שנתגבר על זה, אנחנו ניגע בזה בהמשך.

יצחק טוב: מכאן אני רוצה לגשת לנושא של דרכי התמודדות לנושא של המלצות וגם לנושא של שינוי החקיקה.

יצחק טוב: בין להיות סוחר סמים או בין להיות גנב במגזר החקלאי, אני מעדיף להיות גנב, כי פה הסיכון הוא כמעט שולי.

יצחק טוב: גנב מקבל מספר שנים מען יראו וייראו.

יצחק אהרונוביץ': יש לך נתונים של שפיטה שאתה יכול להצביע עליהם?

יצחק טוב: לא, נתוני שפיטה אין לי.

יצחק טוב: גם החמירו עם אותם אנשים.

יצחק טוב: לכן הנושא של שינויים בחקיקה חשוב מאוד.

יצחק טוב: וגם הנושא של שינוי בסדרי העדיפויות.

יצחק אהרונוביץ': תציג את הסרט.

שי חרמש: הוא לפחות אותנטי, המספרים לא, הסרט כן.

רוני אוחנה: השעה 9 בערב, אנחנו רואים שלושה גנבי בקר, במקרה הזה מכפר מטולה, שגונבים עגלים מתוך הרפת.

רוני אוחנה: בעל הבית במקרה הזה גם השתגע, וזה הפחד המרכזי שלנו, שהוא לא יירה בהם ויהרוג אותם, כי אני יודע מה יקרה לו, אני בטוח מה יקרה להם.

יצחק אהרונוביץ': מה צריך לשנות בחקיקה, מה חסר בחוק העונשין?

אורית היימן: יש חקיקה שעדיין לא הגיעה לכדי השלמה, לחייב את החוק איסור הלבנת הון ואז הענישה הרבה יותר מחמירה, היא עשר שנים.

אורית היימן: ככל הידוע לי עדיין לא הושלמו הליכי חקיקה וזה נמצא בתהליך של טיוטות במשרדים.

יצחק אהרונוביץ': תראי לי את זה אח"כ, אורית, אני רוצה לראות איפה זה עומד אצלנו בכנסת.

אורית היימן: או-קיי.

רוני אוחנה: מבחינת הכדאיות הכלכלית היא רווחית לחלוטין.

רוני אוחנה: וגם מבחינת שינוי סדרי העדיפויות.

רוני אוחנה: משטרת ישראל, הייתה עסוקה, היתה משימת ההתנתקות, לאחר מכן מצעד הגאווה, עכשיו חיפוש האנס.

רוני אוחנה: כלומר, מרבית המשאבים לא בהכרח תמיד במגזר הכפרי, זה מה שמעלים כרגע ראשי המועצה כאן במקרה הזה והחקלאים, שנמצאים בהכרח דווקא כאן במגזר הזה.

רוני אוחנה: אתמול מחוז ש"י קיים מבצע, נתפסו למעלה מ-20 טון, מאות שעוני ברזל וכבלי נחושת שנגנבו.

שי חרמש: והפסל של תומרקין גם.

רוני אוחנה: באיזור רצועת עזה היא לא קיימת כי מאז הקמת הגדר ברצועת עזה ויציאת כוחות צה"ל, כמעט ואין יציאה של פלשתינאים או תושבי רצועת עזה, אולי כדי לחפש עבודה בישראל, אבל לא נתקלנו במצב שיוצאים לבצע גניבה וחוזרים חזרה לרצועת עזה.

רוני אוחנה: אז לכן אני אומר, שכאן צה"ל צריך לפעול בשילוב עם רשויות וגורמים ולשמש כמנף לכל העניין.

יצחק אהרונוביץ': מעבירים את החומר לצה"ל?

רוני אוחנה: תראה, אני לא מביא כאן סדרי עדיפות.

יצחק אהרונוביץ': רוני, אני הייתי כמה ימים מפקד מחוז ש"י, אז תעביר למפקד מחוז ש"י שיפעל.

רוני אוחנה: ודבר אחרון, זה נושא שדווקא בחסות של המשטרה, מבצעים שאנחנו עורכים בפסח, ראש השנה, חג הקורבן, רואים את הפיקים שמיד קופצים.

רועי קליגר: אני רוצה לספר כמשרד החקלאות מה אנחנו עושים לטובת העניין.

רועי קליגר: ראשית, כפיצוח במשרד החקלאות, אנחנו פועלים לאור סמכות פקודת מחלות בעלי חיים, כך שיוצא לנו לטפל רק בנושא של גניבות בעלי חיים ולא בשאר הנושאים של גניבות בכלל בתחום במשק החקלאי.

רועי קליגר: בחגים ומועדים שמאפיינים גניבות אנחנו מרכזים מאמצים.

רועי קליגר: ב-30 לחודש הזה, זה חג הקורבן, עשרה ימים לפני זה אנחנו מתארגנים, עושים ריכוז מאמץ לאורך שבועיים באותם מקומות עפ"י המודיעין שמספק לנו איציק, מג"ב דרום.

רועי קליגר: לגבי הנושא של הענישה בבתי-משפט.

רועי קליגר: לי אין טענות כלפי שופטים או בתי המשפט.

רועי קליגר: אם יש לי טענות, במקרה הטוב זה אלינו, לביצוע האכיפה ולרצף העדויות, מילוי התיקים.

רועי קליגר: יש פה כמה תקדימים מהתקופה האחרונה דווקא, לאור פעולות שנעשו ברמה הארצית ויש פסיקה אחרונה, אם אני לא טועה, עד חמש שנות מאסר לגנבי בקר.

רועי קליגר: זאת אומרת, שמבחינת המודעות הציבורית של החקלאים, כל מה שקורה כאן, בהחלט מכוונן את כולנו.

רועי קליגר: הגענו לתובנות אצלנו ע"י השר שלנו בדיון שנערך אצלו, שהמשרד יקצה משאבים רבים, כמו בנק ד.נ.א שעולה הרבה מאוד כסף, אבל זה אמור לטפל בבעיה קשה מאוד.

רועי קליגר: מג"ב מחזיר גניבות מעידנה ומכל הכפרים מעבר לקו הירוק ועם זה אפשר להמיט כליה על המשק כולו אם מחזירים חזרה מחלות, ויש מחלות והרבה מאוד מחלות.

רועי קליגר: נערכנו גם לזה בכדי לתת פתרון איך להשהות את זה, לבדוק את זה ולוודא שבעל החיים נקי ממחלה ואז להחזירו.

אורי נעמתי: לצינור נחושת אין ד.נ.א.

רועי קליגר: אני מדבר על בעלי חיים.

אורי נעמתי: אנחנו מדברים פה על ציוד שנגנב במיליוני ₪ ואתם בונים כל הזמן על בעלי חיים.

אורי נעמתי: זאת לא הבעיה.

רועי קליגר: אנחנו עושים אבל העשייה שלנו לא בהכרח תשקף עכשיו או תפתור מיד את מצוקתם של החקלאים.

יוסי גולן: אני רוצה להגיד קודם כל שהמועצה האזורית היא המועצה הדומיננטית, היא באמת הקשה, שם באמת היקפי הפשיעה בהחלט גבוהים, הן בעבירות הרכוש והן בעבירות חקלאיות.

יוסי גולן: מבחינת נתונים יבשים, אז ב-2004 – 72 אירועי גניבות חקלאיות; ב-2005 – 64; זו היתה ירידה.

יצחק אהרונוביץ': הנתונים שלך מתאימים לנתונים של רוני אוחנה?

יוסי גולן: כן.

יוסי גולן: ב-2006 – 67 סה"כ על גניבות חקלאיות, עלייה של 4,6 לעומת 2005.

יוסי גולן: התופעה של הברמדים היא באמת תופעה קשה, זוהתה כבר בחודש ספטמבר שאז נגנבו 130 ברמדים וזה באמת נזק אדיר.

יוסי גולן: המרחב הקים צח"מ גדול מאוד שהתחיל לעבוד במקביל לצח"מ תשתיות, של חברת חשמל, גם מהשנאים זה לוקח.

יוסי גולן: מה לעשות מבחינתי?

אורי נעמתי: יש הנחיה שאני שומע מהחקלאים, שבמרדפים אחרי בדואי במקרה זה, לא נכנסים לכפרים, הרכב עוצר בכניסה ולא נכנס פנימה, האם יש הנחיה כזאת?

יוסי גולן: במרחב הנגב, אין שום הנחיה, יש לנו משנה תוקף בטוח.

יוסי גולן: היס"מ שלנו נכנסים לכל מקום, לכל יישוב, אין מצב היום במרחב הנגב, אני חושב אפילו במחוז, שאין כניסה של כוחות משטרה לתוך שטח, איזה שטח שיהיה, זה לא משנה כרגע.

יוסי גולן: אז יכול להיות שיש הקפאת מצב בכמה דקות כדי לארגן כוח גדול ולהיכנס פנימה.

יוסי גולן: זה הגיוני וזה בסדר מבחינת עבודת המטה.

יוסי גולן: אבל מבחינת כניסה, אין מצב, יש מג"ב כפרי.

אורי נעמתי: זה לא נכון.

יצחק אהרונוביץ': בפועל, מה קורה?

אורי נעמתי: כי החקלאים אומרים שהם מגיעים עד הכניסה ולא נכנסים יותר.

יוסי גולן: שיתנו דוגמה אחת בלבד, אני מבקש, אני מוכן לבדוק.

יוסי גולן: אם תתנו דוגמה אחת ספציפית לאירוע ספציפי בתאריך מסוים שבו כוחות משטרה הגיעו ליישוב מסוים ולא נכנסו, אני מוכן לבדוק את זה ולהביא את זה בפני הוועדה.

יצחק אהרונוביץ': בפרוטוקול נרשם: "אין הנחיה כזאת, נכנסים בכל מחיר, יכול להיות השהייה של כמה דקות".

יצחק אהרונוביץ': אין הנחיה כזאת?

יצחק אהרונוביץ': טוב.

שרה מרום שלו: תלוי מי שמגיע לשם.

יצחק אהרונוביץ': לא, כי החקלאים אומרים שיש להם הוראה לא להיכנס.

שרה מרום שלו: יש להם הוראה, אבל יכול להיות שסתם הם לא אומרים את זה.

שרה מרום שלו: והם מפחדים.

רן בוטבול: זה מגיע לאזור רביבים ולאזור צאלים.

רן בוטבול: כוחות משטרה לא יכולים להיכנס לשם היום.

רן בוטבול: אולי הסיבה היא בשביל לשמור על שקט תעשייתי, אבל בסופו של דבר הכל שם וכולם יודעים וגם הם יודעים איפה זה.

יצחק אהרונוביץ': אני מכיר את האנשים.

יצחק אהרונוביץ': אם יש מידע כמו שאתה אומר, תעביר אליהם, אני בטוח שהיום בערב רוני יפשוט על המקום, אני מכיר אותם.

רן בוטבול: אדוני, אני הלכתי בשתיים בלילה לפתוח מים, ואין שעונים.

רן בוטבול: התקשרתי למג"ב, למשטרת ישראל.

רן בוטבול: לקח שעה וחצי עד שהגיעו, כשהגיעו עשינו סיבוב, שאלתי אותו, אתה רושם תלונה?

רן בוטבול: הוא אומר לי, למה?

יצחק אהרונוביץ': אתה לוקח מקרה, זה לא מעיד על הכלל.

רן בוטבול: אדוני, באותו רגע.

יצחק אהרונוביץ': אתה צודק, החקלאי צודק, בסופו של דבר נגרם נזק, אבל זה לא מעיד על הכלל, ויכול להיות שפעם או פעמיים או עשרים פעם לא נכנסו, תעבירו את זה אליי, ואני אשאל את מפקד המחוז, את בר-לב.

יצחק אהרונוביץ': אני בכוונה שאלתי אם יש הנחיה כזאת כי החקלאים אמרו לי, שהם לא נכנסים.

יוסי גולן: אין הנחיה כזאת.

יוסי גולן: אתה לימדת אותי שמבחן התוצאה זה המבחן העיקרי.

יוסי גולן: אם הגשנו פה 24 כתבי אישום בנושא תשתיות של שנאים ונכנסנו לתוך הבתים של אותם עבריינים, ומצאנו נחושת ושנאים וברמדים ומצאנו כל דבר שקשור לנושא התשתיות, אז אין שום מצב שמשטרת ישראל המחוז דרומי, לא תיכנס לתוך הכנופיות, לתוך השטחים, לתוך הבתים, מפני שזאת תפיסת העולם שלנו.

רוני אוחנה: בשדה עוזיה היה מבצע, בעל המקום נעצר, הוחרם כל הרכוש שהיה אצלו.

רוני אוחנה: נתפסו כל המחשבים, הוצאו וזומנו חברת החשמל, חברת הרכבת, חברת בזק, שזיהו חלק מהדברים.

רוני אוחנה: לפני שלושה חודשים היה מבצע של כל משטרת ישראל, מהמחוז הצפוני ועד למחוז הדרומי, על כלל נושא של תשתיות, גניבות הברזל.

אורי נעמתי: קודם כל, אנחנו נשלח מכתב מסודר על מקרים שבהם המרדף הסתיים לפני כניסה לכפרים.

אורי נעמתי: יש טענות של החקלאים שהמשטרה מגיעה עד הכניסה לכפרים, בעיקר של הבדואים, ולא נכנסים פנימה כי הם פוחדים.

אורי נעמתי: המשטרה אומרת, אין דבר כזה.

גאלב מג'אדלה: אנחנו לא בית-משפט.

אורי נעמתי: בוודאי שלא.

אורי נעמתי: אנחנו רוצים לעזור לכם, עכשיו אנחנו לא שני צדדים, אתם צד אחד.

אורי נעמתי: יכול להיות שהיו תקלות מסוימות, אני לא חושב שזו מגמה אצל המשטרה שהם פוחדים להיכנס לכפר.

אורי נעמתי: אז מה תעשה המשטרה כשיהיו גניבות בתוך הכפר?

אורי נעמתי: בתוך הכפר מותר לגנוב?

אורי נעמתי: זה לא יעלה על הדעת.

אורי נעמתי: במרדף חי כשיש לך ניידת אחת בשטח, שתי ניידות, שזה מעט, אי אפשר להצליח.

גאלב מג'אדלה: בסדר גמור, אתם יכולים לעשות את זה עם המשטרה ומג"ב לבד.

גאלב מג'אדלה: אנחנו רצינו לקיים על זה דיון ציבורי כי ראינו בזה תופעה ציבורית שהולכת וגדלה וראינו בזה בעיה ציבורית ולכן רצינו לתת לה ביטוי של דיון ציבורי.

גאלב מג'אדלה: זה התחיל באוקטובר 2000 עם הערבים, אחר-כך המשטרה היתה לבד גם נגד המתיישבים.

גאלב מג'אדלה: איפה הייתם אז?

גאלב מג'אדלה: אני היום רוצה להקדים תרופה למכה.

גאלב מג'אדלה: אני אומר, מי שגונב מהמשק שלך, הוא גם יגנוב בתוך היישוב שלו.

נחום גליל: אורי רמז על פתרונות חדשניים.

נחום גליל: זו לא הבעיה של המשטרה כי המשטרה לא משתמשת באמצעים כאלה או שהיא משתמשת בהם לדברים אחרים.

נחום גליל: אבל פה צריך איזשהו פתרון חדשני שיטפל בבעיה הזו מהיסוד.

גאלב מג'אדלה: יצירתי.

שי חרמש: מה שבא לידי ביטוי פה היום, שזה הפך להיות עניין נקודתי אקראי למכת מדינה.

שי חרמש: בצפון נורה וכמעט נרצח חקלאי שבא להגן על רכושו, הוא שוכב בביה"ח והוא עוד לא השתקם.

שי חרמש: כלומר, זו לא רק בעיה של מרחב נגב, וכדאי שהוועדה תדע זה.

שי חרמש: היום אין התייחסות דומה לנושא של הנגע של גניבות חקלאיות.

שי חרמש: אולי אם יש לקח מהנתונים שהצגת פה, זה גודל הייאוש שכבר יותר לא באים.

שי חרמש: חקלאי משדה אברהם צריך לנסוע לאופקים, לשרוף בדלק, למזמז ארבע שעות כדי שיומנאי משועמם ירשום אותו.

שי חרמש: אז הוא אומר, אתה יודע מה?

שי חרמש: אני לא צריך לתרום למדינה סטטיסטיקה של מקרה ולשלם של דלק, לא שווה לי.

רוני אוחנה: אבל אי אפשר להתווכח עם עובדות.

שי חרמש: רוני, תעשה טובה, אל תעיז להגיד עוד פעם, זה עובדות.

שי חרמש: זה סטטיסטיקה שמבטאת ייאוש.

שי חרמש: בוא נגדיר את הבעיה פה בוועדה כמכת מדינה, לא רק פה, גם בצפון, בכל מקום שיש שטח פתוח.

שי חרמש: חקלאי שהולך היום להתמודד עם גנב, שם את נפשו בכפו.

שי חרמש: לדעתי מה שצריך לעשות פה כרגע, זה פניה לשר לביטחון פנים ולמשטרה, לראות בנושא הזה נושא ברמה לאומית והתייחסות לאומית.

גאלב מג'אדלה: כלל ארצית.

שי חרמש: ארצי, זה רק הדרום.

שי חרמש: בצפון זה רק מקרה.

שי חרמש: אצלך זה קיים במשולש ובצפון ובגליל, איפה שאתה לא נוגע.

שי חרמש: אני מציע שהוועדה תקרא לשר לביטחון פנים לקיים פה דיון ברמה הלאומית על כל נושא הרכוש בשטחים הפתוחים.

שי חרמש: והפתרון הוא לא בעוד ניידת אחת ולא בשתי ניידות.

שי חרמש: אם מדינת ישראל החליטה שזאת היא בעיה לאומית, עליה להתייחס לזה כבעיה לאומית.

שי חרמש: עד לרגע זה, זה לא בא ברמה הזאת בכלל וזה לא ייפתר עם מתנדבים והחקלאים עובדים ביום ושומרים בלילה.

גאלב מג'אדלה: לא רק ביטחון פנים, גם משרדי הממשלה הנוספים.

גאלב מג'אדלה: תודה רבה.

שי חרמש: אורי, כשיהיה דיון ברמה שזה בעיה לאומית, עובדה שחוק אסונות טבע טופל בידי המדינה.

רן בוטבול: אני הייתי רוצה לספר על תופעה נוספת שמתפתחת בדרום, אני מכיר אותה מהאזור שלי, ממועצה אזורית אשכול, זוהי תופעה של גביית דמי חסות, מה שנקרא "פרוטקשן".

רן בוטבול: התופעה הקלוקלת הזאת הגיעה גם אלינו.

רן בוטבול: יום בהיר אחד אתה מקבל טלפון, "שלום, אני השותף שלך, 50 אלף ₪ או שאני שורף לך את המבנים, או שאני שם לך חומר הדברה במיכל דשן, או שאני קורע לך את הרשתות, או שאני עושה לך נזקים".

רן בוטבול: וזה מגיע גם לאיומים על חיי אדם.

רן בוטבול: זה אמנם לא באותם סדרי גודל כמו הגניבות החקלאיות, אבל זה מתחיל.

רן בוטבול: ואני יודע שיש חקלאים שמשלמים.

יוסי גולן: כמשטרה, אני פונה לאותם חקלאים שיבוא להתלונן אצלנו, אי אפשר להשאיר את זה בתוך תוכם, זה לא יעלה על הדעת.

שי חרמש: אתה מסוגל להגן עליו אחרי שהוא מתלונן?

יוסי גולן: אני מסוגל לטפל באירוע.

גאלב מג'אדלה: סליחה, ידוע על דבר כזה?

יוסי גולן: זו חובתנו לתת שירות לציבור.

יוסי גולן: אם הוא לא מתלונן – הוא פשוט מכשיל את כל התושבים שמסביבו ואותם עבריינים מסתובבים וממשיכים לגבות דמי חסות.

גאלב מג'אדלה: סליחה, רן, בסיור שערכנו במחוז דרום, שמענו על התופעה הזאת בעיר באר-שבע ושמענו שהמשטרה התמודדה עם זה מצוין והם הצביעו על אנשים שהם בפנים.

גאלב מג'אדלה: אנחנו לא היינו מודעים להיקף הזה.

גאלב מג'אדלה: אני מציע לקבל את ההצעה שלך, לקיים כאן דיון ברמה לאומית, לא רק דרום, אלא ברמה הלאומית.

גאלב מג'אדלה: לכן כדי שנכבד את עצמנו וגם כדי שנתמודד עם העניין כמו שצריך, אני מציע שנקיים את זה ברמה הלאומית.

גאלב מג'אדלה: קודם כל ניידע את השר לביטחון פנים ואת כל הגורמים הנוגעים בדבר, שמהדיון הזה יש מסקנה להמלצה ללכת לדיון ברמה הלאומית עם משרדי הממשלה הנוגעים בדבר והגורמים הרלוונטיים.

יצחק אהרונוביץ': זה החקלאות, המשרד לביטחון פנים.

גאלב מג'אדלה: משרד המשפטים, החקלאות והמשרד לביטחון פנים.

גאלב מג'אדלה: עכשיו אנחנו יכולים לומר למשטרה, למשמר הגבול, לגורמי האכיפה, יישר כוח על מה שנעשה עד עכשיו.

גאלב מג'אדלה: אנו מצפים שאתם תהיו הרבה יותר זמינים וקשובים וגם מוכנים בנושא הזה, בכלים שעומדים לרשותכם כרגע.

גאלב מג'אדלה: אתם רוצים כלים נוספים ורוצים כאן פתרונות יצירתיים, זה יבוא לרמה של הדיון הכלל ארצי, ברמה הלאומית.